הוועדה המסדרת, כנסת 21, פרוטוקול מספר 11, 2019-06-02 17:00

אופיר כץ: חברות וחברי הכנסת, אני מבקש לפתוח את הישיבה.

אופיר כץ: בפנינו שתי בקשות להתפלגות של סיעות בכנסת בהתאם להוראות חוק הכנסת.

אופיר כץ: אלי בן-דהן הגיש את הבקשה.

אלי בן-דהן: כן.

אופיר כץ: תסביר את הבקשה.

אלי בן-דהן: כן.

אופיר כץ: בבקשה.

אלי בן-דהן: כידוע לכם, בכנסת העשרים ואחת עשינו הסכם בין סיעת אח"י לבין סיעת הליכוד שאנחנו נרוץ ביחד, במשותף, לכנסת העשרים ואחת, כשכבר בהסכם בינינו סוכם שמייד לאחר הבחירות, אם נרצה להתפלג, נוכל להתפלג.

אלי בן-דהן: ולאחר שראש הממשלה גם הודיע שאין בכוונתו להמשיך את ההסכם הזה – הוא מתכונן לשריין את מפלגת כולנו – אז אין טעם להישאר.

אלי בן-דהן: ולכן, אני מבקש להתפלג כמו שסוכם מלכתחילה.

אופיר כץ: או-קיי.

אופיר כץ: תודה.

יואב בן צור: מה יהיה?

יואב בן צור: מה יהיה?

יואב בן צור: אנחנו דואגים לך.

יואב בן צור: מה יהיה הלאה?

אלי בן-דהן: טוב, בסדר.

אלי בן-דהן: מה יהיה לי? זו שאלה טובה.

אוסנת הילה מארק: מה יהיה?

אוסנת הילה מארק: הקדוש ברוך הוא יהיה.

אופיר כץ: בקשה שנייה היא של רע"ם-בל"ד.

אופיר כץ: לאחר מכן, היועמ"ש יתייחס לשתי הבקשות.

קריאה: - - - כל הדוסים בכנסת הזאת.

אוסנת הילה מארק: אני לא הייתי דוסית אף פעם.

אוסנת הילה מארק: תשמעי, כל הזמן הייתי דתייה.

עבד אל חכים חאג' יחיא: אנחנו, רע"ם ובל"ד, רצנו בבחירות האחרונות ברשימה אחת, אבל כשתי מפלגות.

עבד אל חכים חאג' יחיא: מבחינת נוחות של עניין התקציבי במיוחד בוועדת הבחירות והשיבוץ של עובדי ועדות קלפי, אנחנו רואים בהסכמה, כי גם הבקשה הוגשה בשם שנינו.

עבד אל חכים חאג' יחיא: זה לא אומר שבהמשך לא נשתף פעולה או לא נהיה ביחד.

עבד אל חכים חאג' יחיא: הכוונה שלנו היא ללכת למשותפת, להחזיר אותה מחדש.

עבד אל חכים חאג' יחיא: אני מקווה שזה יצליח.

עבד אל חכים חאג' יחיא: כל עוד שזה תלוי בנו, אנחנו הולכים בכיוון הזה.

עבד אל חכים חאג' יחיא: לכן, אנחנו מבקשים לאשר לנו את הבקשה.

אופיר כץ: תודה.

אופיר כץ: עכשיו היועמ"ש.

אופיר כץ: אחרי זה, אם לאחד מחברי הכנסת יהיה מה להגיד, אז אחרי היועץ המשפטי.

אופיר כץ: מי אתם רק, בבקשה?

תומר נאור: אנחנו התנועה לאיכות השלטון.

תומר נאור: ביקשנו גם להגיד כמה מילים.

אופיר כץ: או-קיי.

אופיר כץ: אז אחרי.

מיכאל מלכיאלי: המבקר את ההליך.

תומר נאור: מה זה?

מיכאל מלכיאלי: מבקר מקרוב את ההליך.

תומר נאור: כן.

תומר נאור: רצינו להירשם בדברי הימים של הכנסת העשרים ואחת, בפרוטוקול, לפחות שתהיה לנו הזדמנות.

תומר נאור: לכן באנו היום.

יואב בן צור: - - -

אלי בן-דהן: אין בעיה.

אופיר כץ: אין בעיה.

אופיר כץ: אז אחרי חברי הכנסת.

אלי בן-דהן: על הגב שלנו אתם - - -

עבד אל חכים חאג' יחיא: אחרי ההצבעה.

דן מרזוק: כמו שהוצג כאן, מונחות בפני הוועדה המסדרת שתי בקשות להתפלגות בהתאם לסעיף 59(2) לחוק הכנסת.

דן מרזוק: הבקשה הראשונה היא של חבר הכנסת אלי בן-דהן להתפלג מסיעת הליכוד ולהקים סיעה עצמאית בכנסת בשם סיעת אח"י – ארץ, חברה, יהדות.

דן מרזוק: הבקשה השנייה היא בעניין התפלגות סייעת רע"ם-בל"ד לשתי סיעות נפרדות: סיעת רע"ם – רשימת האיחוד הערבי; וסיעת בל"ד – ברית לאומית דמוקרטית.

דן מרזוק: הדיון שמתקיים בפני הוועדה המסדרת נעשה מכוח סעיף 60 לחוק הכנסת, הקובע כי, ואני מצטט: "נמסרה לוועדת הכנסת הודעה בכתב מטעם סיעה או חלק ממנה על התפלגות כאמור בסעיף 59(1) או (2), או על מיזוג של סיעות במסגרת סיעתית חדשה, תאשר ועדת הכנסת את השינוי".

דן מרזוק: כך קובע החוק.

דן מרזוק: אני רוצה להתייחס למספר שאלות שנשאלנו בימים האחרונים, מאז סוף השבוע.

דן מרזוק: השאלה הראשונה נוגעת לסמכותה של הוועדה המסדרת לאשר בקשות במקומה של ועדת הכנסת.

דן מרזוק: אז כמו שאמרנו כאן מספר פעמים, סמכויותיה של הוועדה המסדרת קבועות בסעיף 2א לחוק הכנסת, ולפיהן לוועדה המסדרת יהיו עד לבחירתה של ועדת הכנסת סמכויות ועדת הכנסת הנוגעות לסדרי הבית ולדיוני הכנסת.

דן מרזוק: בהינתן העובדה כי התפלגויות ומיזוגים של סיעות הם הליכים מקובלים ואפשר לומר אפילו אינהרנטיים כשאנחנו נמצאים לקראת הבחירות לכנסת העשרים ושתיים ובכלל לקראת הבחירות לכנסת, ומאחר וידוע לכולם שוועדת הכנסת, כמו גם יתר ועדות הכנסת לא הוקמו עדיין בגלל הזמן שבו אנחנו נמצאים והעובדה שלא כוננה ממשלה, אנחנו סבורים – העמדה שלנו היא שהוועדה המסדרת היא הגורם המוסמך לקבל החלטות בעניינים אלה במקומה של ועדת הכנסת.

דן מרזוק: שאלה נוספת שנשאלנו היא בעניין גדרי הסמכות של הוועדה המסדרת בבואה לאשר בקשה של התפלגות.

דן מרזוק: נשאלת השאלה – מה גדר שיקול הדעת?

דן מרזוק: האם לוועדה המסדרת יש שיקול דעת רגיל?

דן מרזוק: זאת אומרת, שיקול דעת שלוקח בחשבון תמהיל של שיקולים, כמו שיקולים אידיאולוגים, פוליטיים, או שיש לה שיקול דעת מצומצם יותר בבקשות התפלגות מהסוג הזה?

דן מרזוק: עמדתנו – כך גם העמדה המסורתית שהבענו כאן לאורך השנים, והעמדה הזאת גם התקבלה על ידי ועדות הכנסת לדורותיהן והפכה גם לנוהג חוקתי – היא כי מדובר בשיקול דעת שאינו שיקול דעת רחב ורגיל, אלא שיקול דעת מצומצם ביותר בהיקפו ומוגבל לבחינת התקיימותם של התנאים שקבועים בסעיף 59 לחוק הכנסת.

דן מרזוק: כפי שציינתי, שתי הבקשות הוגשו בהתאם לאותו סעיף בחוק הכנסת, סעיף 59(2), והסעיף הזה קובע כך: רואים התפלגות של סיעה אם היא – ואני מצטט: "ההתפלגות היא של סיעה שהיא צירוף של מפלגות, וההתפלגות היא על פי השתייכותן לאותן מפלגות והגישה אותה סיעה ליושב-ראש ועדת הבחירות המרכזית בעת הגשת רשימת המועמדים שלה נוסח של הסכם בדבר צירוף של מפלגות כאמור.

דן מרזוק: " עכשיו אני מתייחס לבקשות עצמן.

דן מרזוק: אשר לבקשה של חבר הכנסת בן-דהן – חבר הכנסת בן-דהן היה מועמד לכנסת העשרים ואחת מטעם רשימת הליכוד.

דן מרזוק: לפני הגשת רשימת המועמדים לוועדת הבחירות, נערך הסכם בין הליכוד לבין מפלגת אח"י, המפלגה שאותה מייצג חבר הכנסת בן-דהן, לפיו הצדדים יגישו רשימת מועמדים משותפת.

דן מרזוק: את חשבונות הבנק השוטפים של הצדדים הם החליטו לנהל בנפרד.

דן מרזוק: ובעקבות ההסכם האמור הוגשו מספר עתירות – עתירות גם לוועדת הבחירות המרכזית וגם לבג"ץ.

דן מרזוק: במרכז העתירות עמד סעיף אחר בהסכם שעסק בעצם בהסכמה, שאותה גם הזכיר חבר הכנסת בן-דהן, שלפיה, אני מצטט, כתוב שם – רק שנייה, איפה ההסכם של חבר הכנסת בן-דהן?

דן מרזוק: – "מוסכם כי מיד לאחר הבחירות נציג אח"י יתפצל מסיעת הליכוד בהסכמה והצדדים יפעלו כשתי סיעות.

דן מרזוק: הצדדים ישתפו פעולה, ככל הנדרש, על מנת לאפשר התפלגות זו על פי כל דין.

דן מרזוק: " טענת העותרים הייתה כי מדובר במערכת הסכמית שאינה חוקית ונוגדת את עקרונות היסוד של השיטה ואת תקנת הציבור, ועל כן יש להכריז על חבר הכנסת בן-דהן כמי שפרש מסיעתו ולא לאפשר לו להתפלג מסיעת הליכוד.

דן מרזוק: משמעות ההכרזה על חבר כנסת כפורש היא שמוטלות עליו מספר מגבלות.

דן מרזוק: אחת המגבלות היא שהוא לא יוכל בעצם להתמודד בבחירות הבאות באחת מרשימות המועמדים שהייתה מיוצגת בכנסת היוצאת, ואלה הגבלות קשות.

דן מרזוק: עכשיו אני רוצה להתייחס – בלי להידרש לטענות שעלו בעתירות ולתגובה שלנו, שניתנה בהרחבה לבית המשפט העליון וגם לתגובת היועץ המשפטי לממשלה, אנחנו רק נאמר כך: קודם כול, העתירות הללו נדחו כאמור, אבל בכל מקרה, בהינתן העובדה שאנו מצויים לאחר שכבר התקבל חוק התפזרות הכנסת ואנחנו מסתכלים על הבקשות האלה, וכך גם אמר חבר הכנסת בן-דהן – הבקשות הוגשו במבט צופה פני עתיד לקראת הבחירות לכנסת העשרים ושתיים, אנחנו סבורים שבנקודת זמן הזו אין כל מניעה משפטית לאשר את ההתפלגות כפי שמבקש חבר הכנסת בן-דהן.

דן מרזוק: הבקשה להתפלגות הוגשה על פי הכללים הקבועים בחוק.

דן מרזוק: חבר הכנסת בן-דהן גם הגיש לנו את באי הכוח של הסיעה החדשה שתקום, את השם שלה.

דן מרזוק: אנחנו נחזור על הדברים גם לקראת ההצבעה.

דן מרזוק: ולכן, העמדה שלנו היא שאין מניעה לאשר את ההתפלגות.

דן מרזוק: לגבי הבקשה של סיעת רע"ם-בל"ד – גם כאן הבקשה הוגשה בהתאם להוראות החוק.

דן מרזוק: מפלגת רע"ם ומפלגת בל"ד חתמו גם הן על הסכם שהוגש בשעתו ליושב-ראש ועדת הבחירות המרכזית עוד לפני הבחירות לכנסת העשרים ואחת, ולכן גם הבקשה הזו מקיימת את דרישות החוק ואין מניעה משפטית לאשר אותה.

דן מרזוק: וכאמור, אני חוזר על גדרי שיקול הדעת של ועדת הכנסת, או במקרה הזה, הוועדה המסדרת, כאשר היא נדרשת לאשר בקשות מן הסוג הזה.

עבד אל חכים חאג' יחיא: ברשותך, יש לי שאלה.

עבד אל חכים חאג' יחיא: אנחנו הגשנו גם בבקשה את הפיצול של האותיות.

דן מרזוק: אז אני רק אומר, האותיות - - -

עבד אל חכים חאג' יחיא: כאילו בהסכמה גם, כי זה - - -

דן מרזוק: סוגיית האותיות, ואני מדבר על אותיות שיהיו בעצם על פתק ההצבעה עצמו, היא סוגיה שצריך לברר אותה מול ועדת הבחירות המרכזית, והשולחן הזה הוא לא המקום המתאים להחלטה בעניין האותיות.

אוסנת הילה מארק: אותיות זה ועדת הבחירות.

עבד אל חכים חאג' יחיא: לנו יש שלוש אותיות שהשתמשנו בהן, כל אחד בנפרד.

אוסנת הילה מארק: כן, אבל אני חושבת שהסמכות היא של ועדת הבחירות.

עבד אל חכים חאג' יחיא: בסדר, לא, לא.

עבד אל חכים חאג' יחיא: שאלתי את היועץ המשפטי, קיבלתי תשובה.

אוסנת הילה מארק: לא, אין בעיה.

אוסנת הילה מארק: אבל הסמכות היא של ועדת הבחירות.

עבד אל חכים חאג' יחיא: כי יש שאלה, כי בסופו של דבר בא הכוח – מה יהיו?

עבד אל חכים חאג' יחיא: שלוש האותיות יהיו בסמכות – לאשר אותן או לא – של בא הכוח של הרשימה המשותפת של שנינו בכנסת העשרים ואחת?

עבד אל חכים חאג' יחיא: אנחנו נבקש את האישור של האותיות – מי ייתן לנו את האישור?

דן מרזוק: ועדת הבחירות המרכזית.

עבד אל חכים חאג' יחיא: בסדר, אבל ועדת הבחירות באה ואומרת: תשמע, אתה צריך את האישור – למשל, בכנסת העשרים היינו "ודעם", בסדר?

עבד אל חכים חאג' יחיא: כשבאנו ללכת עם "דעם" היינו צריכים לקבל את האישור של בא הכוח או ממלא מקומו של בא הכוח בכנסת שהייתה הכנסת היוצאת של הכנסת העשרים.

עבד אל חכים חאג' יחיא: זו השאלה שלי: מי ייתן את האישור לפני ועדת הבחירות?

דן מרזוק: אז שוב אני אומר, סוגיית האותיות היא סוגיה שצריך לברר אותה מול ועדת הבחירות המרכזית.

אוסנת הילה מארק: נכון.

דן מרזוק: הוועדה המסדרת בעניין הזה, כאשר היא דנה בבקשה להתפלגות, לא עוסקת באותיות.

עבד אל חכים חאג' יחיא: הבנתי.

עבד אל חכים חאג' יחיא: בסדר.

אוסנת הילה מארק: טוב, מה נשאר לנו?

אוסנת הילה מארק: להצביע, לא?

עבד אל חכים חאג' יחיא: אפשר להצביע.

אופיר כץ: מישהו מחברי הכנסת רוצה להוסיף משהו?

אופיר כץ: חברות הכנסת?

אתי בן יוסף: התנועה לאיכות השלטון.

תומר נאור: אפשר להגיד משהו?

תומר נאור: אני מבקש להגיד כמה מילים, ברשות יושב-ראש הוועדה.

אופיר כץ: כן.

תומר נאור: אני עורך דין תומר נאור, מהתנועה למען איכות השלטון בישראל.

תומר נאור: כשיועץ המשפטי דיבר על העתירות שהוגשו – אנחנו בעצם אלו שהגישו את העתירות גם לוועדת הבחירות וגם לבג"ץ.

תומר נאור: אנחנו מלווים את הסיפור הזה כבר כמה חודשים.

תומר נאור: היום כבר אפשר להגיד שמתחילת הדרך היה מדובר פה בטריק שקוף לחלוטין, היה מאוד מרשים ויצירתי, ואמרתי את זה גם לעורך דין הלוי כשפגשתי אותו לא מזמן.

תומר נאור: אבל זה מהלך שמאוד-מאוד בעייתי, לא דמוקרטי, והשורה התחתונה שלו היא שזה מהלך שגוזל מנדט מציבור בוחרי הליכוד, וזה חשוב שזה ייאמר.

אוסנת הילה מארק: אתה דואג לליכוד?

תומר נאור: אני גם דואג לליכוד.

תומר נאור: אני דואג לציבור הבוחרים במדינת ישראל.

תומר נאור: כזה אני.

תומר נאור: אמר את זה הכי טוב השופט מלצר: יש פה משהו מיוחד שלא נעשה כמותו עדיין, משהו שלא היה עד עכשיו.

תומר נאור: עכשיו אנחנו מבינים - - -

אלי בן-דהן: רק תדייק.

אלי בן-דהן: הוא אמר את זה לפני שהיה - - -

תומר נאור: הוא אמר את זה.

תומר נאור: אמר: משהו מיוחד שלא היה עד עכשיו.

אלי בן-דהן: אל תטעה פה את הציבור.

אלי בן-דהן: אל תטעה, בבקשה.

תומר נאור: אני לא מטעה.

תומר נאור: יש פה פרוטוקולים.

אוסנת הילה מארק: תומר מטעה את הציבור באופן שיטתי.

אוסנת הילה מארק: אז זה לא מפתיע.

אלי בן-דהן: אל תטעה.

אלי בן-דהן: תאמר את האמת.

אופיר כץ: גם "אחרי בחירות" זה משהו שלא היה.

תומר נאור: ואנחנו מבינים שעבר החוק לפיזור הכנסת ושהדברים מקבלים פה זווית אחרת מאשר אם היה מגיש חבר הכנסת בן-דהן את בקשת ההתפלגות במהלך עבודת הכנסת הרגילה.

תומר נאור: אני יודע, גם אין לנו ספק שהיה מגיש, אבל - - -

מיכאל מלכיאלי: עד שהתאקלמנו בזה, זה לא - - -

תומר נאור: עד שהתאקלמנו.

תומר נאור: אבל חשוב לנו גם להיות פה ולומר את הדברים, כפי שאמר היועץ המשפטי לוועדה, דווקא במבט צופה פני עתיד, כי מה שנעשה הוא תרגיל עוקף משילות, עוקף דמוקרטיה, שאין לו מקום לא בכנסת הזו ובטח לא בבחירות הבאות.

אוסנת הילה מארק: אבל אפילו בג"ץ לא חשב כמוך.

תומר נאור: בג"ץ דן בכלל בסוגיה אחרת לגמרי.

עבד אל חכים חאג' יחיא: בג"ץ אמר: כשר אבל מסריח.

תומר נאור: אבל חבל, אנחנו לא היינו בדיון הזה.

עבד אל חכים חאג' יחיא: כשר אבל מסריח.

תומר נאור: וזהו, וככל שמישהו אחר ינסה לשקול בכלל לנסות את הטריק הזה, חשוב לנו שנבין, חשוב שנבין שאין פה באמת התפלגות אותנטית על בסיס קרע אידיאולוגי, שאלו הדברים שעומדים בבסיס החוק שמתיר את ההתפלגות.

תומר נאור: ואולי חשוב שנאמר דבר אחד – כשעבר התיקון בחוק שמתיר את ההתפלגות הזו, אמר חבר כנסת אז חגי מרום ב-1990 שהחוק הזה נועד משום שיש בו הבטחה מפני מצבי פילוג שאינם מצבי פילוג, אלא הם מצבי נטילת מנדט, גנבת מנדט, שוד מנדט מן הבוחרים.

תומר נאור: לצערנו הרב, זה מה שקרה פה.

תומר נאור: ואנחנו כאן כדי לוודא שדבר כזה לא יקרה בעתיד.

אוסנת הילה מארק: בינתיים, מי שגנב את הקול הוא איווט ליברמן.

אוסנת הילה מארק: יאללה, נו, קדימה.

תומר נאור: סליחה?

שלמה קרעי: רגע, אתה, כשהצבעת ליכוד לא ידעת שיש לנו מנדט של הבית היהודי במקום ה-28, שהוא עתיד להתפצל?

תומר נאור: אני לא בטוח כמה חברי כנסת ידעו.

אוסנת הילה מארק: עזוב, נו.

שלמה קרעי: כולם ידעו.

שלמה קרעי: זה משהו שפורסם והיה בתקשורת.

תומר נאור: - - -

אוסנת הילה מארק: שלמה, עזוב, נו.

אוסנת הילה מארק: תן לנו.

אוסנת הילה מארק: יאללה, נו, קדימה.

אוסנת הילה מארק: באנו - - -

תומר נאור: - - -

אלי בן-דהן: - - -

אופיר כץ: גם ההסכם וגם הבקשות, שתי הבקשות במקרה של מח"ל, גם ההסכם שנחתם וגם הבקשה אושרו על ידי היועץ המשפטי.

קטי קטרין שטרית: - - - נוגע לימין, אז תמיד - - -

אופיר כץ: הבנתי שהיו גם הערכאות משפטיות שגם הן כולן נדחו.

אופיר כץ: אז אני לא רואה עם זה בעיה.

קריאה: נעבור להצבעה היום?

תומר נאור: רק חיכינו לזה כדי להגיש עתירה לבג"ץ.

תומר נאור: לצערנו, הכנסת פוזרה לפני כן.

תומר נאור: נקווה שלא נצטרך לבודק את הסיפור הזה בכנסת הבאה.

קטי קטרין שטרית: אבל עשיתם את זה גם כשברק נכנס?

אופיר כץ: החלק הראשון של המשפט, לצערנו גם.

קטי קטרין שטרית: כשברק הצטרף לא עשיתם את זה.

תומר נאור: לצערנו גם; לחלוטין לצערנו גם.

אוסנת הילה מארק: אופיר, קדימה, בוא תתקדם.

אופיר כץ: בבקשה, היועמ"ש יציג את - - -

דן מרזוק: יש לנו שתי הצבעות.

אופיר כץ: כן.

אוסנת הילה מארק: תן לנו להצביע ונלך.

דן מרזוק: ההצבעה הראשונה בעצם היא על התפלגות סיעת הליכוד לשתי סיעות: סיעת הליכוד – תנועה לאומית ליברלית אשר תמנה 34 חברי כנסת, שהם חברי הכנסת שנמנים היום על סיעת הליכוד למעט חבר הכנסת בן-דהן; וסיעת אח"י – ארץ, חברה, יהדות, אשר תמנה את חבר הכנסת אלי בן-דהן.

דן מרזוק: לגבי באי הכוח של סיעת אח"י, קבעה הכנסת שאלי בן-דהן יהיה בא כוח הסיעה וממלא מקום בא כוח הסיעה יהיה שי נתן.

דן מרזוק: ועל זה צריך לקיים הצבעה ראשונה.

אופיר כץ: מי בעד ההתפלגות?

אופיר כץ: 8 –בעד.

אופיר כץ: מי נגד?

אופיר כץ: אין.

אופיר כץ: נמנעים?

אופיר כץ: לא.

אוסנת הילה מארק: לא הגיעו, לא הגיעו.

אוסנת הילה מארק: בעד – פה-אחד

אופיר כץ: ההצבעה עברה.

אוסנת הילה מארק: איפה צביקה האוזר, הנמנע האולטימטיבי?

קטי קטרין שטרית: אין אמצעי תקשורת - - -

אופיר כץ: בקשה השנייה, בבקשה.

אוסנת הילה מארק: - - -

קטי קטרין שטרית: זה לא סקסי מדי בשביל להגיע לפה.

דן מרזוק: הצבעה על בקשת סיעת רע"ם-בל"ד – הרשימה הערבית המאוחדת, ברית לאומית דמוקרטית גם מתפלגת - - -

קריאה: מצביע בעד פילוג של סיעה מאוחדת - - -

מיכאל מלכיאלי: בעד הפילוג זה של הערבים?

אוסנת הילה מארק: אני דווקא בעד שהם יתפלגו, יקבלו פחות מנדטים, יאללה.

קטי קטרין שטרית: אנחנו בעד שתתאחדו, כן.

דן מרזוק: סיעת רע"ם-בל"ד – הרשימה הערבית המאוחדת, ברית לאומית דמוקרטית – גם היא מתפלגת לשתי סיעות.

דן מרזוק: סיעת רע"ם – רשימת האיחוד הערבי אשר תמנה שני חברי כנסת:

דן מרזוק: חבר הכנסת מנסור עבאס וחבר הכנסת עבד אל-חכים חאג' יחיא.

דן מרזוק: וסיעת בל"ד – ברית לאומית דמוקרטית אשר תמנה שני חברי כנסת: חבר הכנסת אנטאנס שחאדה וחברת הכנסת היבה יזבק.

דן מרזוק: באי כוח - - -

עבד אל חכים חאג' יחיא: מנסור עבאס לרע"ם.

דן מרזוק: לגבי סיעת רע"ם - - -

עבד אל חכים חאג' יחיא: מנסור עבאס.

דן מרזוק: בא כוח הסיעה של רע"ם הוא חבר הכנסת מנסור עבאס, ולגבי סיעת בל"ד – בא כוח הסיעה הוא ג'מאל זחאלקה וממלא מקום בא כוח הסיעה הוא חבר הכנסת אנטאנס שחאדה.

אופיר כץ: מי בעד ההתפלגות?

אופיר כץ: שיתוף פעולה.

אוסנת הילה מארק: תראה, איזה שיתוף פעולה.

קריאה: תראה מה זה.

קריאה: כולם.

אופיר כץ: נגד?

קטי קטרין שטרית: תקשורת עכשיו.

אופיר כץ: נגד?

אופיר כץ: אין.

אופיר כץ: נמנעים?

אופיר כץ: אין.

אופיר כץ: בעד – פה-אחד

אופיר כץ: הבקשה עברה.